২০১২ সালে, ম্যাগুয়ার ইংল্যান্ড অনূর্ধ্ব-২১ দলের হয়ে ইংল্যান্ডের বয়সভিত্তিক পর্যায়ে অভিষেক করেছিলেন। ইংল্যান্ডের বয়সভিত্তিক দলের হয়ে খেলার ৫ বছর পর, তিনি ২০১৭ সালে ইংল্যান্ডের হয়ে আন্তর্জাতিক পর্যায়ে অভিষেক করেছেন; ইংল্যান্ডের জার্সি গায়ে তিনি এপর্যন্ত ৩৭ ম্যাচে ৪টি গোল করেছেন। তিনি ইংল্যান্ডের হয়ে এপর্যন্ত ২০১৮ ফিফা বিশ্বকাপ এবং উয়েফা ইউরো ২০২০-এ অংশগ্রহণ করেছেন, যার মধ্যে ২০১৮ সালে গ্যারেথ সাউথগেটের অধীনে ফিফা বিশ্বকাপের চতুর্থ স্থান অধিকার করেছেন। ব্যক্তিগতভাবে, ম্যাগুয়ার বেশ কিছু পুরস্কার জয়লাভ করেছেন, যার মধ্যে টানা তিন মৌসুম শেফিল্ড ইউনাইটেডের বর্ষসেরা খেলোয়াড় এবং ২০১৭–১৮ মৌসুমের লেস্টার সিটির বর্ষসেরা খেলোয়াড়ের পুরস্কার জয় অন্যতম।